KOUVOLAN KÄRÄJÄOIKEUS				28.12.2006

OIKEUSMINISTERIÖ

Oikeushallinto-osasto
PL 25
00023 VALTIONEUVOSTO

Viite: lausuntopyyntö 24.10.2006
OM 8/31/2005
OM 011:00/2006

Riidattomien velkomusasioiden käsittelyn kehittämistä koskevan työryhmän mietinnöstä Kouvolan käräjäoikeus kunnioittaen esittää pyydettynä lausuntonaan seuraavaa:

1. Käräjäoikeus pitää työryhmän ehdotuksia asianmukaisina ja kannatettavina. 

2. Käräjäoikeus on samaa mieltä työryhmän kanssa siitä, että näiden asioiden käsittely säilytettäisiin käräjäoikeuksissa. Kouvolan käräjäoikeuden näkökulmasta katsottuna käräjäoikeuksien työtilanne ei parane, jos asiat siirretään muun viranomaisen käsiteltäviksi ja samalla käräjäoikeuksien henkilöstöä vähennetään. Siirto aiheuttaisi lisäksi sen, että vastaava henkilöstö tarvittaisiin muualla eikä kustannussäästöä saataisi aikaan.  

Asioiden siirron sijasta pois käräjäoikeuksista olisi syytä mahdollistaa ainakin joidenkin velkomusasioiden täytäntöönpano ulosotossa ilman tuomioistuimen päätöstä velallisen nimenomaisella suostumuksella. 

3. Käräjäoikeus pitää tarpeellisena kehittää kyseisten asioiden käsittelyä mietinnössä esitetyllä tavalla. 

Tällä hetkellä käsittelyn aikaavievät toiminnot liittyvät kirjallisessa muodossa saapuvien haastehakemusten sisällön selvittämiseen ja niiden tietojen siirtämiseen sähköiseen muotoon sekä tiedoksiantoon.

Siten helposti luotavan ja tiedoiltaan oikeasisältöisen haastehakemuksen aikaan saamiseksi olisi sähköisen asiointiliittymän luominen ja sen saaminen laajaan käyttöön merkittävä parannus. Yhtä merkittävä olisi haasteen tiedoksianto “tavallisena postitiedoksiantona”. 

Osassa kyseisiä velkomusasioita on etukäteen tiedossa, että velallinen ei vastusta vaatimusta. Tällöin olisi paikallaan kehittää summaaristen saatavien tuomioistuinmenettelyä sellaiseksi, että velkojan ja velallisen kirjallisella pyynnöllä käräjäoikeus vain vahvistaisi heidän tekemän sopimuksen sovinnoksi OK 20 luvun säännösten mukaisesti. Tällöin saataisiin myös ulkomailla täytäntöönpantavissa oleva päätös. 

Nämä uudistukset mahdollistaisivat asioiden nykyistä nopeamman käsittelyn nykyistä pienemmällä henkilömäärällä.  

Käsittelymaksujen porrastuksella olisi ohjattava asianosaisia niin heidän kuin käräjäoikeuden kannalta tarkoituksenmukaisimman ja edullisimman menettelyn käyttämiseen. 

4. Kyseisten asioiden siirtomenettely voisi olla paikallaan. Mietinnössä ei kuitenkaan ole kovin tarkasti selvitelty menettelyn edellytyksiä ja tarvetta. Asia kaipaa jatkoselvittelyä. Kysymyksessä olisi ilmeisestikin joka tapauksessa eräänlainen väliaikaisratkaisu. Kun kaikki käräjäoikeudet ovat riittävän suuria ja kyseisten asioiden käsittely on saatu siirrettyä suurimmalta osalta sähköiseen muotoon, ei siirtomenettelyä tarvittane.

5. Muilta osin työryhmän ehdotukset eivät anna aihetta lähempään tarkasteluun.

6. Ehdotusten saattamiseksi noudatettaviksi olisi ryhdyttävä tarvittaviin jatkotoimiin niin lainsäädännön kuin käytännön toimien osalta niin, että ehdotusten mukainen toiminta olisi mahdollista viimeistään vuoden 2009 alusta. 

Laamanni Martti Kurri